বাংলাদেশে হিন্দু শিক্ষকের বাড়িতে আগুন, দুর্ঘটনা না নাশকতা?

ওয়েব ডেস্ক: বাংলাদেশের (Bangladesh) সিলেট জেলার গোয়াইনঘাটে এক হিন্দু শিক্ষকের বাড়িতে অগ্নিকাণ্ডের ঘটনাকে ঘিরে চাঞ্চল্য ছড়িয়েছে (Hindu Teacher’s House Set On Fire)। বৃহস্পতিবার স্থানীয় সময় বিকেল প্রায় ৩টা ৫০ মিনিটে গোয়াইনঘাট উচ্চ বিদ্যালয়ের শিক্ষক বিকাশ রঞ্জন দেবের বাড়িতে আচমকা আগুন লাগে। মুহূর্তের মধ্যে আগুন ছড়িয়ে পড়ে বাড়ির একাংশে, পুড়ে যায় আসবাবপত্র ও গুরুত্বপূর্ণ নথিপত্র।

ঘটনার খবর পেয়ে গোয়াইনঘাট থানার পুলিশ এবং ফায়ার সার্ভিস ঘটনাস্থলে পৌঁছয়। স্থানীয় বাসিন্দাদের সহায়তায় আগুন নিয়ন্ত্রণে আনা সম্ভব হয়। পুলিশের প্রাথমিক তদন্তে জানা গেছে, বৈদ্যুতিক শর্ট সার্কিট থেকেই আগুনের সূত্রপাত। গোয়াইনঘাট থানার সাব-ইন্সপেক্টর দিদার ফোনে সংবাদ সংস্থা এএনআই-কে জানান, ঘটনাস্থল পরিদর্শনের পর আপাতত নাশকতার কোনও প্রমাণ মেলেনি।

আরও পড়ুন: নিজের নোবেল ট্রাম্পের হাতে তুলে দিলেন এই মহিলা! কেন জানেন?

বাড়ির মালিক বিকাশ রঞ্জন দেবও নাশকতার আশঙ্কা উড়িয়ে দিয়েছেন। পুলিশের সঙ্গে কথোপকথনে তিনি জানান, তাঁর কোনও ব্যক্তিগত বা পারিবারিক শত্রু নেই। এলাকায় হিন্দু ও মুসলিম সম্প্রদায়ের মানুষ দীর্ঘদিন ধরেই শান্তিপূর্ণভাবে বসবাস করছেন। তাঁর মতে, এটি নিছকই একটি দুর্ঘটনা। তবে অগ্নিকাণ্ডে প্রায় ৫০ লক্ষ টাকার ক্ষয়ক্ষতি হয়েছে বলে দাবি করেছেন তিনি।

এই ঘটনার একটি ভিডিও ফুটেজ পুলিশ রেকর্ড করেছে। যেখান। যেখানে যাচ্ছে, বিকাশ রঞ্জন দেব স্পষ্টভাবে বলেন, তিনি কাউকে দোষারোপ করছেন না। দ্রুত আগুন নেভানো না গেলে ক্ষয়ক্ষতির পরিমাণ আরও বাড়তে পারত বলেও জানান স্থানীয়রা।

এদিকে, এমন এক সময়ে এই অগ্নিকাণ্ডের ঘটনা ঘটল, যখন বাংলাদেশে সংখ্যালঘুদের ওপর হামলার অভিযোগ নিয়ে আন্তর্জাতিক মহলে উদ্বেগ বাড়ছে। ভারতের বিদেশ মন্ত্রকের মুখপাত্র রণধীর জয়সওয়াল সাম্প্রতিক এক সাংবাদিক সম্মেলনে বাংলাদেশে সংখ্যালঘুদের ওপর হামলার ঘটনাকে “উদ্বেগজনক প্রবণতা” বলে উল্লেখ করেছেন। তাঁর বক্তব্য, এই ধরনের ঘটনা দ্রুত ও কঠোরভাবে মোকাবিলা করা জরুরি।